**Retningslinjer for tilskudd til "stedsuavhengig arbeidsplass"**

**Vil du eller din bedrift "prøvejobbe" i Dovre, men uten å betale en stor utleiekostnad i starten?**

Dovre kommune ønsker å legge til rette for at nyetablerte, tilflyttere/arbeidstakere med stedsuavhengig arbeidsplass kan "prøvejobbe" i et kontorfellesskap i Dovre en periode, uten å betale høye leiekostnader. I 2022 har vi derfor satt av kr. 40.000 til ordninga, fordelt på maks kr. 7.500 pr. person/bedrift. Her er det førstemann til mølla.

**Ordningen gjelder for:**

Oppstartsbedrifter i tidlig fase (tre første årene) og innbyggere/tilflyttere med stedsuavhengig arbeidsplass som ønsker å prøve ut et kontorfellesskap i Dovre. Det må sannsynliggjøres at personen eller bedriften har planer om å bruke kontoret/lokalet mesteparten av tiden.

Bedrifter/folk som allerede er en del av et kontorfellesskap i Dovre, men som ønsker å teste ut en ny plassering, kan ikke få tilskudd.

**Hva regnes som et kontorfellesskap?**

Et lokale som ligger plassert i Dovre kommune, med tre eller flere kontorplasser i samme lokalet. f.eks. Trollhub, Postgården, Dombås næringshage og Norsk Villreinsenter. Målet med ordningen er å bygge opp gode fagmiljø, der det er attraktivt å sitte. I spesielle tilfeller kan det også være aktuelt å gi tilskudd til folk med stedsuavhengig arbeidsplass som ønsker å teste ut Dovre, men som trenger andre fasiliteter enn et kontorfellesskap, som f.eks. atelier og liknende.

**Hva kan du få i tilskudd?**

Du/din bedrift kan få et tilskudd på inntil kr. 2500 pr. måned i inntil tre måneder, altså maks kr. 7.500. Du kan få en kostnadsdekning på inntil 100 % av leieprisen, med kr. 2500 som øvre grense per måned. Men dersom den reelle leiekostnaden er lavere blir også tilskuddet lavere.

Eks.: a) Leiekostnad pr. mnd. = kr. 500. Tilskudd pr. mnd. = kr. 500, egenandel kr. 0.

b) Leiekostnad pr. mnd. = kr. 3000. Tilskudd pr. mnd. = kr. 2.500, egenandel på kr. 500.

**Tilskuddet blir utbetalt direkte til den private utleieren, så snart kommunen har fått tilsendt en bekreftelse fra deg/utleier på at leieavtale er inngått.**

**Hva må en søknad inneholde?**

1. Kort om hvem du eller din bedrift er
2. Om du søker på vegne av en nystartet bedrift (maks 3 år gammel), eller om du har en

stedsuavhengig arbeidsplass

1. Leiepris pr. mnd. (dette må du selv avklare med utleier)
2. Hvor/i hvilket kontorfellesskap du har tenkt å sitte
3. Hvor lenge du har tenkt å leie (vi kan støtte minimum én måned, maksimum tre måneder)

Ordningen gjelder så lenge det finnes midler.

**Ta gjerne kontakt med næringskonsulenten i kommunen, dersom du har spørsmål.**

